Troll

A troll egy játszható, értelmes faj Earthdawn világában. Más fantasy világokhoz hasonlóan itt is nagy testmérettel és fizikai erővel rendelkeznek. A legmagasabb Névadó faj, bőrük kemény, fejüket szarvak ékesítik. Klánszerű közösségekbe szerveződnek, akikhez végletekig hűek. A klánok gyakran fosztogatásból élnek és egymás sem kímélik portyáik során. A Kristály Martalócok a leghíresebb (vagy inkább hírhedtebb) klánok, akik égi bárkáikon hajózva Barsaive egének rettegett urai.

### Leírás

A trollok igen masszív teremtmények; egy átlagos troll nyolc-kilenc láb (két és fél méter) magas, s úgy 500 fontot (két és fél mázsát) nyom. Alsó szemfogaik az orkokéhoz hasonlóan nagyok, kiállók.
Bőrük színe az olívazöldtől a mahagóni barnáig terjed. A troll bőr tapintása érdes, felszínét foltos kitüremkedések tarkítják, amit egy, a rinocéroszok szarvához hasonló anyag, a "trolthelia" lerakódása okoz. A trolthelia anyagából épül fel a trollok legszembetűnőbb külső jegye is, a fejükön nőtt szarvak. Ezek a szarvak igen lassan fejlődnek, nem ritkán asszimetrikus alakban. Egyes klánokban bevett szokás a szarvak mesterséges formázása, míg más klánok rúnafaragásokkal díszítik fejük ékességét, a családok és vérvonalak megkülönböztetésére.

A testszőrzetük igencsak ritkás, kivéve a mellkasukon. Az arcszőrzetük és hajuk jelentősen hosszabb és erősebb az emberekénél. Orruk egyenes és széles. Átlagéletkoruk 50 év, de szóbeszédek járják 70 éves trollról is. Tizenéves koruk kezdetén válnak felnőtté.

A trollok többsége magas hegyekben, zord sziklabércek közt barlangokban vagy más természetes üregekben élnek. Masszív testfelépítésük miatt más fajok településeit kényelmetlennek tartják. Egyfajta rokonságot éreznek az obszidemberekkel, akiket kőtestvérnek neveznek. A trollok az obszidemberek csendes őszinteségét egyenesen megindítónak tartják és szívesen tartózkodnak Életkövük közelében.
A síkvidéki trollok ezzel ellentétben ritkán alkotnak önálló közösségeket, jellemzően átveszik a környező fajok szokásait.

A trollok roppant hűségesek klánjukhoz és családjukhoz. Több klán összességét nevezik
törzsszövetségnek, ahol a klánok vezetői hűséget esküsznek egymásnak, de az ilyen összefogások elég ritkák és rövid életűek. A troll nép zöme az Alkony Csúcsokban él, magukat Kristálykalózoknak hívják. Kicsi, de gyors égi bárkáikon hajóznak, a síkvidék településeinek és karavánjainak fosztogatásából tartják fenn magukat.

A trollok önmagukat kettős lényeknek tartják, ami a vad erőszak és a békés szemlélődés, az őrjöngés és a hallgatás ellentétében fejeződik ki. A kettősség jelenti a becsület és a szellemiség ellentétét is.
A trollok becsületkódexe más fajok számára igen összetett és nehezen érthető. Háromféle becsületet különböztetnek meg: a személyes becsület a katorr, a klánbecsület a kat’ral, a faj becsülete a katera. Ezek közül bármelyik könnyen megsérthető, főleg ha valaki nem ismeri a trollok szokásait és sajátos gondolkodásmódjukat. A szellemiség - troll nevén jar’arak - jelenti azt a módot, ahogyan egy troll a világot látja – az elméjével, a szívével és a lelkével.
A trollok gyakran keresik a magányt, ilyenkor szokatlanul csendesek, merengőek. Ezt az állapotot úgy nevezik: dom’an. Karma szertartásaikat is csak a kíváncsi tekintetektől távol, magányosan végzik, hacsak a rituáléhoz nem szükséges egy másik személy (mint pl. az Illúzionista esetében).

Az Orikhalkum Háborúk során alakult ki a hegyi trollok között dívó házasodási szokás, az ún. sorházasság. Mivel igen sok férfi esett el a harcokban, a megözvegyült feleségek egy sok feleségből és néhány férjből álló nagycsaládot hoztak létre, amelybe akár később is beléphetett új férj vagy feleség - ha az asszonyok egyetértettek ezzel. Ez a családszerveződés akkoriban gyorsan elterjedt, és máig is népszerű a hegyi trollok között.

### Faji képességek

* Hőlátás: a trollok képesek a környezetük (más lények és tárgyak) által kibocsátott hőt látni úgynevezett hőfoltokban, amelyek különböző színben jelennek meg. A hőfoltok színskálája: vörös, narancs, sárga, zöld, kék, lila és fekete. A hőkép mindig relatív, tehát a Halál óceánján járva egy fáklya hőfoltja hidegnek (kék) látszódik, míg ugyanaz a fáklya a hideg téli estében a legforróbb lehet (vörös). Sok hő- és fényforrás esetén a környezet (háttér) kevésbé lesz részletgazdag, de cserébe teljes sötétben is képesek látni a trollok. A hőlátással nem lehet átlátni a tárgyakon.

### Hírességek

* Torgak, Menedék városának vezetője
* Lorm